ფხიჯა
ფხიჯა, ქვატეხია (ლათ. Saxifraga) — მცენარეთა გვარი ფხიჯასებრთა ოჯახისა. მრავალწლოვანი, ზოგჯერ ერთწლოვანი ბალახები და ქონდარა ნახევრად ბუჩქებია. უმეტესობას ფოთლები ფესვის ყელთან როზეტად აქვს განლაგებული. ყვავილები შეკრებილია ფარისებრ ან საგველა ყვავილედებად, იშვიათად ერთეულია. ამ გვარის 350-მდე სახეობა ძირითადად ჩრდილოეთ ნახევარსფეროს ზომიერ და ცივ სარტყელშია თავმოყრილი. საქართველოში გვხვდება 22 სახეობა, რომელთაგან 7 კავკასიის, ხოლო 4 საქართველოს ენდემია. სახეობათა მეტი წილი იზრდება ალპურ სარტყელში — კლდეებსა და ნაშალებზე, ფერდობებზე. ფხიჯას მრავალი სახეობა დეკორატიულია.